ועדת החינוך, התרבות והספורט, כנסת 16, פרוטוקול מספר 293, 2004-08-02 10:30

מל פולישוק-בלוך: יוסי, סליחה שאני קוטעת אותך שניה, אני מבקשת לקצר כי אנחנו עוד רבע שעה צריכים לסיים.

מל פולישוק-בלוך: רק בקיצור בבקשה.

יוסי שריד: תקציבי מעבר גם הם תקציבים.

יוסי שריד: תקציבי מעבר, על פי מה שידוע מדו"ח דוברת זה לחמש שש שנים.

יוסי שריד: אנחנו יודעים שהצעד הראשון ביישום הדו"ח יהיה בקיצוץ נוסף בתקציב החינוך.

יוסי שריד: אם מישהו באמת חושב, הרי זה יהיה הכי קל אם נצביע בעד זה.

יוסי שריד: אבל אם מישהו באמת חושב שתוך כדי קיצוץ נוסף, החמישה עשר בתקציב החינוך, יוסיפו עכשיו שניים וחצי מיליארד שקל, הרי אחרת זה עוד קיצוץ של שניים וחצי מיליארד שקל.

יוסי שריד: זאת אומרת אנחנו נגיע כבר לאיזה שבעה שמונה מיליארד שקל.

יוסי שריד: רבותי, תשעים ושניים, תשעים ושלושה אחוז מתקציב משרד החינוך זה משכורות.

יוסי שריד: אם מקצצים שבעה שמונה זאת אומרת אין תקציב למשרד החינוך.

יוסי שריד: אם מישהו חושב שזה יכול לקרות עכשיו, אני בעד.

יוסי שריד: אני אגב אצביע בעד זה, מה אני טמבל, כולם יצביעו ואני האידיוט מהאופוזיציה אני אצביע נגד, בודאי, אבל צריך לדעת על מה מדובר.

יוסי שריד: עכשיו יתנו שניים וחצי מיליארד שקל כדי למלא את החלל הריק?

אורי אריאל: אני רוצה לגמור בסיפא של יוסי ולהגיד שני משפטים.

אורי אריאל: התשובה יוסי שזה בדירוג.

אורי אריאל: עכשיו הדירוג יכול להיות השנה סמלי, אבל זה לא יהיה נכון שבגלל, נקרא לזה בעדינות סדר עדיפויות לא נכון של הממשלה, מה שקורה זה שהורים כל הזמן ממשיכים לשלם.

אורי אריאל: לכן אני מציע שלא יהיה שום תשלומים של ההורים, אם אנחנו לא מגיעים להבנה עם משרד החינוך, ואם לא בהבנה אז זה יהיה בלי הבנה, של חמש שנים שזה יורד לסכום או קטן מאוד או נמחק.

אורי אריאל: המציאות הזאת הרי גם שנה הבאה יבואו ויסבירו שאין כסף, אותו סיפור.

אורי אריאל: ככה זה נמשך.

אורי אריאל: זו הצעתי.

גילה פינקלשטיין: אנחנו הרי כולנו שואפים שלא יהיו תשלומי הורים, אבל לשנה הזאת, לשנה הקרובה, זה כבר לא מציאותי.

גילה פינקלשטיין: אבל אפשר לצמצם.

גילה פינקלשטיין: והחלטנו, כבר אי אפשר השנה הזאת להגיע לזה, אבל אפשר לצמצם.

גילה פינקלשטיין: זה זמן קצר, כבר מתחילים הלימודים, בשבוע הבא חוזרים המנהלים.

גילה פינקלשטיין: מה שכן אפשר לדאוג שיהיה חוזר אחיד, בשנה שעברה אני זוכרת שבתי ספר פנו אלינו כשהמנהל ביקש תשלומים שונים.

גילה פינקלשטיין: שהמנהלים ידעו והמורים ידעו שיש רק חוזר אחד.

גילה פינקלשטיין: עכשיו מה שכן לא טוב שהשנה הוחלט שתשלומי רשות לא יפרטו אותם, אלא יהיה תשלום אחד.

גילה פינקלשטיין: אז זה רע מאוד.

גילה פינקלשטיין: אם אמא לא רוצה שבנה יצא לטיולים אבל היא כן רוצה שהוא יהיה ביום קולנוע במוזיאון, היא צריכה לדעת.

מל פולישוק-בלוך: אני מציעה, במקום את הטופס הזה אני מציעה לשים טופס של תורמים.

מל פולישוק-בלוך: ואז ידעו כל אחד לאיזה סל,

אורי אריאל: המדינה תחייב את התורמים בחמישים אחוז.

גילה פינקלשטיין: ברור שגם את התשלומי רשות כן צריך לפרט, ולא כמו שהוחלט שלתת סכום אחד, לפרט כדי שאמא תדע מה היא רוצה, מה היא לא רוצה, היא תוכל לשלם.

גילה פינקלשטיין: תשלומי הרשות מלכתחילה היו רעיון טוב, אני זוכרת שזה התחיל בזמן שיוסי היה במשרד, אני אז הייתי מנהלת, ותשלומי רשות היו דבר נפלא.

גילה פינקלשטיין: נכון שלמנהל היה קשה מאוד, זה רוצה את זה, את זה הוא משלם ולזה הוא לא משלם, אבל זה נתן הרגשה טובה.

גילה פינקלשטיין: להזכיר לכם את הנושא שעכשיו לפני תחילת שנת הלימודים, שבוע קודם שהורים שאין להם שימלאו טפסים של מלגות בכל בתי הספר.

גילה פינקלשטיין: זה חשוב.

גילה פינקלשטיין: ואז לטפסים האלה מצרפים תלושי משכורת, ויש ועדה מסויימת בכל בית ספר, ועדה שדנה בזה, ולאלה שאין להם באמת משחררים אותם מתשלומי הורים.

גילה פינקלשטיין: כי אנחנו כרגע לא יכולים לבטל תשלומי הורים אבל אנחנו יכולים להקל על המשפחות במצוקה.

גילה פינקלשטיין: אם ימלאו טפסים, להודיע להם למלא,

יוסי שריד: השנה היחידה שבה הופחתו תשלומי הורים היתה השנה שבה הייתי שר החינוך.

מל פולישוק-בלוך: אני רוצה להצביע על החזרת יוסי שריד למשרד החינוך.

מל פולישוק-בלוך: חבר הכנסת שריד, אתה לא רוצה לדון פה על דברים לא מציאותיים, אמרת לפני כמה דקות.

מל פולישוק-בלוך: אני רוצה להצביע על הצעתו של חבר הכנסת אורי אריאל, אתה תגדיר אותה, כפי שאתה אמרת, עלי היא מאוד מקובלת.

מל פולישוק-בלוך: אני רוצה רק לומר אחרי שאתה תגדיר אותה, אנחנו נבקש ממשרד החינוך לקחת את ההצעה הזאת, בהנחה שהיא תעבור פה, נבקש מכם להביא לנו הצעה איך מיישמים אותה, איך אתם מתמודדים אתה, תמצאו איזה פתרון שאתם רוצים, אתם גם יכולים גם לבוא ולהגיד אנחנו לא מסוגלים, ואז אנחנו נפנה למי שאולי כן מסוגל, אולי לשר האוצר, אולי לראש הממשלה.

מל פולישוק-בלוך: ואנחנו נקיים דיון נוסף בעוד כעשרה ימים.

אורי אריאל: אני רוצה להגיד משפט הקדמה ואחרי זה לנסות ולנסח, תעזרו לי.

אורי אריאל: אני לא רוצה עכשיו להפיל ולהגיד סכום כזה וסכום כזה.

אורי אריאל: יש משרד החינוך, שראוי לאמון, ראוי שיבחן האם כך או אחרת, כי הקיצוץ שאני מציע לא חייב להיות שווה כל שנה.

אורי אריאל: נניח שזה שתיים נקודה שתיים, לא צריך לחלק את זה עכשיו חמש, שזה בדיוק התוצאה הזאת.

אורי אריאל: יכול להיות שהשנה קצת יותר קשה, כי אנחנו מאחרים וכו'.

אורי אריאל: בבקשה, אני מציע שעכשיו ננסה לנסח.

אורי אריאל: הוועדה פונה למשרד החינוך להתחיל ליישם את המלצות ועדת לנגרמן, במסגרתן במשך חמש שנים להביא לתשלום אפס של ההורים בתחום החינוך.

אורי אריאל: הוועדה פונה למשרד החינוך להביא תוך עשרה ימים הצעה לשיטת הקיצוץ, אופן הקיצוץ על פני אותן חמש שנים.

אורי אריאל: זו הצעתי.

אורי אריאל: אני מציע לא להתחיל פה דיון עכשיו אלא לתת להם לחזור.

אורי אריאל: יהיה פה ממילא עוד דיון, אני אומר את זה, כי זה לא יסתיים כאן ועכשיו.

דורית מורג: בואו נאמר על מה התכנסנו פה.

דורית מורג: קודם כל בחוק יש צורך באישור ועדת החינוך והתרבות של הכנסת.

דורית מורג: אנחנו, לפי הפרשנות שלנו, למעשה האישור הוא על תשלומי החובה בלבד.

דורית מורג: אבל אני תיכף ארחיב.

דורית מורג: תשלומי החובה היום זה ביטוח תאונות אישיות.

דורית מורג: אז קודם כל ביטוח תאונות אישיות, נמצא פה נציג מרכז השלטון המקומי, בספק אם אפשר לצמצם.

דורית מורג: הרי השאלה היא גם אם הקריאה הזאת כרגע לצמצם,

מל פולישוק-בלוך: אני מבקשת ממך להתייחס ברמה העקרונית למה שנאמר פה, בלי להיכנס לפרט זה או אחר, כי את הדיון הפרטני נעשה בעוד עשרה ימים.

דורית מורג: אז קודם כל יש לנו על הפרק את ביטוח תאונות אישיות שבלעדי הכספים האלה שיאושרו כאן, אם הכספים האלה לא יאושרו כאן בספק אם אפשר יהיה לקיים את ביטוח תאונות אישיות.

דורית מורג: וזה למעשה, זה דבר אחד.

דורית מורג: מן הראוי לאשר את התשלום הזה.

דורית מורג: יתר התשלומים הם תשלומים שאנחנו מכוח, שמביאים אותם מדי שנה, להסכמה בפורום הזה, משום שאנחנו חושבים שיש כאן באמת ברכת ועדת החינוך והתרבות, ארגוני הורים, ארגוני עובדי הוראה, מורים וכו' וכו'.

דורית מורג: עכשיו אם תסתכלו על התשלומים שיש לנו כאן, זה תשלומים עבור טיולים, עבור סל תרבות,

מל פולישוק-בלוך: אנחנו לא רוצים עכשיו לפתוח את הדיון על התשלומים עצמם.

מל פולישוק-בלוך: אנחנו אומרים ברמה העקרונית, מה שנאמר פה זה ברמה העקרונית.

מל פולישוק-בלוך: אנחנו באים ואומרים, אנחנו לא רוצים בכלל את התשלומים האלה.

מל פולישוק-בלוך: יש לנו שתי אופציות.

מל פולישוק-בלוך: אנחנו יכולים לבוא אליכם היום, חברי הכנסת, ולהגיד אנחנו לא רוצים שום סל תרבות, שום טיולים, שום דבר, למעט אולי ביטוח שזה דבר חיוני, ושמשרד החינוך, אם הוא חושב שזה חשוב לו, שימצא את הכסף לזה.

מל פולישוק-בלוך: אם הוא חושב שזה לא חשוב לטייל במדינת ישראל, בבקשה.

מל פולישוק-בלוך: יהיה בלי.

מל פולישוק-בלוך: ילמדו רק בכתה פרונטלית.

מל פולישוק-בלוך: זה אמירה אחת שאנחנו יכולים לבוא לומר לכם היום.

מל פולישוק-בלוך: לכם ולציבור.

מל פולישוק-בלוך: אפשרות אחרת, מכיוון שאנחנו כן חשוב לנו כל מה שאת הולכת עכשיו לתת לנו נאום על מה שחשוב ולמה זה חשוב, אנחנו כן חושבים שזה חשוב, אני משוכנעת שכל חברי הכנסת כאן חושבים שזה חשוב, אנחנו אומרים לכם קחו עשרה ימים, תשבו ותחשבו איך אתם מוצאים את המנגנון, אחת ולתמיד, להפסיק עם השערוריה הזאת שנקראת תשלומי הורים.

מל פולישוק-בלוך: זה מה שאנחנו באים ואומרים.

מל פולישוק-בלוך: תמצאו את הכסף, תמצאו את המנגנון, תמצאו את המקורות, תשברו את הראש, זה התפקיד שלכם.

יאיר סמוכה: מה הנסיון מלמד, הרי היו שמונה סוגים של תשלומי חובה.

יאיר סמוכה: המשרד לקח את זה על עצמו.

יאיר סמוכה: אז מה קרה בקיצוץ, אגרת שכפול ירדה בחמישים אחוז.

יאיר סמוכה: אז עכשיו בית הספר מקבל במקום מאה שקלים חמישים שקלים.

יאיר סמוכה: זה יקרה גם לטיולים, זה יקרה לכל דבר אחר.

יאיר סמוכה: למשרד אין כסף.

יאיר סמוכה: לא חמש מאות, אפילו שקל אחד, כדי לממן פעילות.

יאיר סמוכה: להטיל את זה על המשרד זה להחליט לבטל.

יאיר סמוכה: אז תחליטו לבטל.

אורי אריאל: אני רוצה להציע, אולי תציעו לגבות עוד חמש מאות שקל מכל הורה כי אין כסף?

אורי אריאל: למה אתה עוצר בזה?

יאיר סמוכה: משרד האוצר אומר לנו אתם אל תלמדו אותנו לגבות כספים.

יאיר סמוכה: כשאנחנו אומרים להעלות את הביטוח הלאומי בפרומיל, אומר אל תעשה את זה, לגבות כספים אנחנו יודעים.

מל פולישוק-בלוך: כל הכוונה שלי, ואנחנו נחליט עכשיו, כל הכוונה שלי היא לא לפתוח את הדיון ומה שאתם עושים פותחים את הדיון.

מל פולישוק-בלוך: לכן כל מי שרוצה עכשיו לדבר יטרח ויבוא בעוד עשרה ימים לדיון, ואנחנו נקיים דיון על כך, כי בלאו הכי אי אפשר לסיים את הכל היום, גם אם נשב עוד שעתיים.

מל פולישוק-בלוך: אני רוצה להצביע, אורי ברשותך, אי אפשר לסיים את הדיון היום כי יש כאן עשרים איש שרוצים לדבר ואנחנו לא נספיק כי הישיבה נגמרת בעוד חמש דקות.

מל פולישוק-בלוך: לצערי הרב.

מל פולישוק-בלוך: זה לוח הזמנים שיש לנו.

מל פולישוק-בלוך: יש כאן כמה חברי כנסת שיש להם עוד ישיבות, זאת הבעיה.

מל פולישוק-בלוך: אנחנו דנו עכשיו שעה וחצי, אנחנו דנים בנושא,

אברהם רומנו: אני אומר ככה, אנחנו מתנגדים לכל תשלום הורים, והשנה זה יותר רלוונטי מכל שנה כי דווקא השנה, כשהכנסת הזו ביטלה את קצבאות ילדים ושחקה את כל החלשים, שחטה אותם מהעורף, אני דורש ואני אעמוד על זה שלא יהיה שום תשלום הורים, ונזעק להורים לקרוא למרד תשלומי הורים, כי הכסף נמצא, לא צריך לחפש אותו.

אברהם רומנו: אני כאבא שנשחט באלפיים שקל בחודש, רטרואקטיבית, הילדים נולדו, אף אחד לא אמר לי אם תוליד ילדים יותר לא תקבל קצבת ילדים.

אברהם רומנו: הילדים כבר נולדו.

מל פולישוק-בלוך: תודה רבה.

מל פולישוק-בלוך: הרי לכך אני חותרת, אני מודה לך על דבריך ומתוך הדברים האלה, זה מה שנאמר, אנחנו חושבים שזה שערוריה.

מל פולישוק-בלוך: זה עוד מיסוי, ומיסוי כבד מאוד, שניים וחצי מיליארד שקל זה מיסוי כבד מאוד על ההורים, ואני לא אחזור את כל מה שנאמר כי קראתי את הפרוטוקול, הדברים האלה כבר נאמרו פה על השולחן.

אילן בהירי: אני רק רוצה לומר שיכול להיות שהמנהלים יחליטו לא לגבות כספים גם כן.

יצחק קדמן: אני מקבל את בקשתך לא להיכנס לדיון לגופו של עניין.

יצחק קדמן: רק להצעתו של חבר הכנסת אריאל, בתוך חבר אני חושב השריד האחרון פה של ועדת לנגרמן, המלצת ועדת לנגרמן לא היו להטיל את זה על מערכת החינוך, גם לא בהדרגה.

יצחק קדמן: לכן לא צריך לעשות את זה בהדרגה, אפשר לעשות את זה באופן מיידי, לא יהיה נטל על תקציב המדינה, מדובר על הפיכת העניין ממס רגרסיבי למס פרוגרסיבי, ואפשר לעשות את זה מייד.

מל פולישוק-בלוך: אדון קדמן, אני הרי קראתי את דבריך פעם שעברה ואני יודעת את זה.

מל פולישוק-בלוך: אני ביקשתי ממשרד החינוך, הם מכירים את ההמלצות, הם יודעים את האופציות הנוספות שיש.

מל פולישוק-בלוך: אף אחד לא אמר שצריך היום לקחת משעות המורה ולהביא את השניים וחצי מיליארד.

מל פולישוק-בלוך: לכן זה בדיוק הזמן לעשות את זה.

מל פולישוק-בלוך: יבוא משרד החינוך, יש לו עשרה ימים, ישב ויחשוב, לאור ההמלצות של הוועדה, לאור התקציב שיש, לאור הרבה מאוד דברים ,לאור דבריו של אברהם שאומר אנחנו לא מוכנים לשלם אגורה השנה, לאור דבריו של נציג המנהלים שאומר אנחנו לא מוכנים לגבות את הדברים השנה.

מל פולישוק-בלוך: לאור כל הדברים האלה שנאמרו פה היום, ובפעם שעברה, אנחנו מבקשים מכם, אנחנו מצפים מכם, לבוא ולחשוב על פתרונות אלטרנטיביים.

מל פולישוק-בלוך: ואנחנו עכשיו מצביעים על זה.

מל פולישוק-בלוך: בודאי שאתם תעשו את זה, עם משרד האוצר, בלי משרד האוצר.

מל פולישוק-בלוך: אתם תבואו ותציעו מה שתציעו, אני נותנת לכם להציע.

מל פולישוק-בלוך: אני לא רוצה לכפות עליכם, אני רוצה שאתם תציעו.

מל פולישוק-בלוך: מי בעד הסיכום הזה שנאמר פה?

מל פולישוק-בלוך: תודה רבה.

מל פולישוק-בלוך: בעוד עשרה ימים תהיה ישיבה.